Sűrű köd borítja a tájat, és a homály is sűrű sok mezőgazdasági ügyben Magyarországon.

Az egyik Fejér megyei földet mintapéldának tartják azok, akik szerint Orbán Viktor kormányfő haveri kapitalizmust épít. Visszaélnek-e hatalmukkal a magyar oligarchák, megszerezve a földeket, és a zsebükbe irányítva az uniós támogatásokat?

"Több botrány után Magyarország ismét bekerült a nemzetközi sajtóba: ezúttal óriási földszerzések ügye miatt. Itt van velem Gabi, az Átlátszó internetes lap újságírója. Arra vagyok kíváncsi, hogy a politikusok juttattak-e értékes földterületeket barátaiknak és családtagjaiknak?”

Horn Gabriella, Átlátszó:

"Valóban ez történik. Lássuk, nézzünk körül egy drónnal!

A földek Felcsút közelében Orbán Viktor barátaihoz tartoznak. A drónfelvételen a nagy köd ellenére is látszik, milyen hatalmas építkezés folyik egy 200 éves birtokon Hatvanpusztán. Ez is része az Orbán család vagyonának.

"A hatvanpusztai birtok a miniszterelnök apjának tulajdonába tartozik. Van néhány védett műemlék is ott. Meg akartuk tudni a hatóságoktól, mi történik a műemlékekkel, de nem kaptunk választ. Sokan kíváncsiak arra, honnan van pénz ilyen nagy fejlesztésekre?"

Gabi elvezet minket egy területhez, amely Mészáros Lőrincé. A milliárdossá vált volt felcsúti gázszerelőt sokan a miniszterelnök strómanjaként emlegetik, aki titokban kezeli Orbán vagyonának nagy részét. Sok üzleti szál, köztük földügyek is összekötik őket. Az Euronews kereste Mészáros Lőrincet, de nem akart nyilatkozni.

"Csaknem az egész terület itt Mészáros Lőrincé, Orbán Viktor gyerekkori barátjáé, a miniszterelnök családjáé vagy üzletfeleié. Gyakran a Fidesz barátai, illetve a kormánypárthoz közeli emberek tudták megszerezni a földbérleteket” - magyarázza Horn Gabriella.

Minél nagyobb a bérelt vagy megvásárolt földterület, annál nagyobb a támogatás, amelyet az EU fizet. A magyar gazdák nettó jövedelmének 80 százaléka európai uniós támogatásokból származik – mondja Raskó György nagyvállalkozó, volt földművelésügyi államtitkár.

"Tény, hogy a haveri kapitalizmus létezik Magyarországon. Vannak a miniszterelnöknek barátai, akik – hogy úgy mondjam – pozitív diszkrimináció alá estek, és hozzáférnek különböző forrásokhoz”.

Orbán Viktor kormányfő gyakran vitázik az EU-val, szívesen fogadja viszont a magyar mezőgazdaságnak adott óriási uniós támogatásokat.

Kelet-Magyarországon több gazdálkodó megélhetését ellehetetlenítették azzal, hogy nem nyertek az állami földpályázatokon. Több helyen nagyvárosi üzletemberek úgy pályázhattak, hogy bejelentkeztek lakónak az adott faluba.

"A fideszes jó barátok, azok kapták sajnos. Meg a műgazdák, a valós gazdáknak nem jutott" – panaszolja Mavrányi Zsigmond. A juhász egy Berettyóújfalu melletti területre pályázott, de nem nyert, ezért nem tudja legeltetni több száz állatát.

"Nincs semmilyen gazdálkodói tapasztalatuk, sőt még a legelőn sem voltak kinn soha. 90 százalékuknak jószága sincs. Próbálnánk gazdálkodni ezeken a földeken, de sajnos nem hagyják” - teszi hozzá szomszédja, Karácson Roland.

Helybeliek azt beszélik, hogy a nyerteseknek 2 millió forintot kellett visszaosztaniuk a döntéshozóknak. Buj Gyula két tapasztalt helyi juhásszal vett részt a pályázaton, de egyáltalán nem kaptak területet a legeltetéshez.

"Azok kapták a földeket, akik közelebb ültek a tűzhöz. 600 birkám volt, de azzal nem foglalkoztak, hogy velük mi lesz. Olyan is volt, aki azt mondta, hogy a nokiás dobozt nem tettük a hónunk alá pénzzel tele, azért nem kaptunk mi területet.”

Bajkorné Tóth Erika családjával a 90-es években kezdte felépíteni tejtermelő gazdaságát a Hortobágyon, Balmazújváros közelében. 2008-ban és 2014-ben is kaptak EU-támogatást a fejlesztéshez. A földbérleti szerződésüket azonban nem újították meg. Nem érti, miért.

"A tanya 6 hektár területű, körbe van véve 170 hektár legelőterülettel, amely a Nemzeti Parkhoz tartozik. Ezt az egészet elvesztettük, és hiába volt nekünk odébb egy-egy területünk legelőre, nem tudtunk átjárni oda sem.”

Családjának majdnem 500 tejelő tehene volt, ma már csak 300 van. Legelő nélkül Erikának nemcsak télen kell takarmányt vennie, hanem egész évben, és ez nagyon sokba kerül. Veszélybe került az az álma, hogy modern farm garantálja a megélhetését.

"A családomat ez nagyon rosszul érintette. Édesapám ebbe lelkileg belebetegedett, és sajnos 2015 augusztusában meghalt."

Több per is indult az utóbbi években a földbérletek és földeladások ügyében. Egy budapesti bíróság előtt találkozunk Rodics Katalinnal, a Greenpeace Magyarország agrárkampány-felelősével.

„A földek legnagyobb része Orbán Viktor barátaihoz vagy a kormány támogatóihoz került, és nem a helyi gazdálkodókhoz. Magyarország az oligarchák országa lett.”

Rodics Katalin és az Átlátszó újságírója egy fontos bírósági meghallgatás előtt találkozik Ács Sándornéval. Éva a híres kishantosi biogazdaság vezetője. Földjük elvesztése miatt a strasbourgi Emberi Jogok Európai Bíróságához is fordultak.

Kishantoson a néhány éve még virágzó biogazdaság környékén ma már mindenféle vegyszerekkel dolgoznak. A földet elvették a helyi szövetkezettől, több részre osztották, de a biofarm nem kapott területet. Ács Sándorné a miniszterelnököt okolja azért, hogy 2014-ben tönkretették a biogazdaságukat.

“Őrző-védők egy csoportja támadott meg minket a saját farmunkon. Az állam küldte őket. Ezt a 452 hektáros organikus mintagazdaságot lerombolták azon a szörnyű napon.”

A kormány szerint jogszerűek voltak a földbérleti szerződések, és újra szükség van nagybirtokokra ahhoz, hogy Magyarország versenyképes legyen Nyugat-Európával szemben.

Visszatérünk Budapestre. Gabi az Átlátszó szerkesztőségébe kalauzol minket.

„Van egy korlát, hogy egy ember mennyi földet vehet Magyarországon?“

„Igen, van egy törvény erről, de ezt meg lehet kerülni azzal, ha valakinek a családtagjai is vásárolnak földeket. Különböző oligarchákhoz kötődő érdekcsoportoknak sikerült meggazdagodniuk közbeszerzések révén, azáltal, hogy jó kapcsolataik vannak a Fidesszel vagy magával a kormányfővel."

Az Átlátszó szerkesztői több díjat is nyertek tényfeltáró munkájukért. Továbbra is azon dolgoznak, hogy tisztuljon a ködös kép Magyarországon.